  Майя Бывальцева Выль гид, выжен сюрес но ФАП усьтӥзы 6-тӥ куарусёнэ Алнаш ёросын. Сӥё-дано ужрадъёсы пыриськиз Удмуртилэн тӧроез Александр Соловьёв. 200 йырлы пуо гид кылдӥз Кузьыли гуртын. Улосвыллэн кивалтӥсез пусйиз, сое ӝог гинэ пуктӥзы шуыса — лэсьтӥськон таяз арын куартолэзе кутскиз. «Таяз арын элькунамы лэсьтӥське но вуттэмын луозы 44 фермаос. Ми дас одӥгзэ усьтӥмы ни, таиз — дас кыкетӥез. Выль арозь эшшо 32 гидъёсты вуттомы. Выльдонъя милям 14 объектъёс», — вераз журналистъёслы элькун кивалтэтлэн тӧроезлэн воштӥсез Сергей Токарев. Со сяна, ёросын Сюрло гуртэз Алнаш-Грак трассаен герӟась сюресэз усьтӥзы. 10 ар талэсь азьло отын выжез гылтӥз, гуртын улӥсьёс Варага шур вамен огдырлы пуктэм выж вылтӥ потано луизы. «Сюрес бадӟым ӧвӧл, но со тӥледлы та улонын юрттоз. Тӥледлы гинэ ӧвӧл, школае ветлӥсь пиналъёслы но», — пусйиз Александр Соловьёв. Нялтас вераса, сюреслэн та люкетэз федерал программа улсын тупатэмын вал. Элькунлэн тӧроез Варӟыл гуртын фельдшер-акушер пунктэз усьтӥз. Со ФАП одӥгез 25 пӧлысь, кудъёсыз быдэс улосвылъя куарусён ӵоже кылдыны кулэ. «Вань шугъяськонъёс Старки микрорайонъя, сое куарусён пумын вуттоды, дыр, отын музъемез пусъён ласянь шугъяськонъёс вал. Но вань сюлмаськытӥсь ФАП-ъёс, но ми отын палэнтомы — со Камабрка но Балезино ёросъёс. Ми Вуж Игерман микрорайонын ФАП пуктӥмы, но отын 300 метр ву гумыос кыскыны кулэ. Со сюлмаськон, сое куарусён пумозь палэнтыны кулэ», — вераз журналистъёслы Удмуртиысь тазалыкез утёнъя министр Алексей Чуршин. Александр Соловьёв верамъя, матысь дыре кенешозы со пунктъёсъя, кудъёссэ 15-тӥ куарусёнозь уг вутто. Тегъёс: Мерлык Тазалык Удмуртия гуртвозёс АлексейЧуршин АлександрСоловьёв сюресъёс Алнаш СергейТокарев  